Tuleb silmas pidada,  et Eesti energeetikas on ettevõtjaid, kes on huvitatud alternatiivsete tootmiste rajamisest. Samuti on huvi üles näidanud välismaised investorid. Kui ühte energiaallikat ja seeläbi ühte tootjat toetatakse nii laialdaselt, saadab see ülejäänud turuosalistele signaali, et riik ei ole huvitatud konkurentsi tekkest elektritootmises, ja lisainvesteeringuid lihtsalt ei tule. Seega jääb ka paljusoovitud turu avanemine konkurentsi tekitamise osas pelgalt paberile ja hindade langemist pole põhjust loota.